CELEX: 32020D2168
Language: bg
Date: 2020-12-17 00:00:00
Title: Решение за изпълнение (ЕС) 2020/2168 на Комисията от 17 декември 2020 година относно съответствието на съвместното предложение, внесено от заинтересованите държави членки за продължаване на Северноморско-Балтийския коридор за железопътен товарен превоз, с член 5 от Регламент (ЕС) № 913/2010 на Европейския парламент и на Съвета относно европейска железопътна мрежа за конкурентоспособен товарен превоз (нотифицирано под номер C(2020) 8919) (само текстовете на естонски, латвийски, литовски, немски, нидерландски, полски, френски и чешки език са автентични)

21.12.2020   
               
               
                  BG
               
               
                  Официален вестник на Европейския съюз
               
               
                  L 431/72
               
            
         РЕШЕНИЕ ЗА ИЗПЪЛНЕНИЕ (ЕС) 2020/2168 НА КОМИСИЯТА
         от 17 декември 2020 година
         относно съответствието на съвместното предложение, внесено от заинтересованите държави членки за продължаване на Северноморско-Балтийския коридор за железопътен товарен превоз, с член 5 от Регламент (ЕС) № 913/2010 на Европейския парламент и на Съвета относно европейска железопътна мрежа за конкурентоспособен товарен превоз
         
            
               (нотифицирано под номер C(2020) 8919)
            
         
         (само текстовете на естонски, латвийски, литовски, немски, нидерландски, полски, френски и чешки език са автентични)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 913/2010 на Европейския парламент и на Съвета от 22 септември 2010 г. относно европейска железопътна мрежа за конкурентоспособен товарен превоз (1), и по-специално член 5, параграф 6 от него,
         като има предвид, че:
         
                     (1)
                  
                  
                     В съответствие с член 5, параграф 5 от Регламент (ЕС) № 913/2010 министерствата, отговарящи за железопътния транспорт в Белгия, Германия, Естония, Латвия, Литва, Нидерландия, Полша и Чехия изпратиха до Комисията две писма за намерения с дата 6 декември 2019 г. Те включваха предложения за продължаване на Северноморско-Балтийския коридор за железопътен товарен превоз до полско-украинската граница в Медика, от една страна, и до пристанищата Зеебрюге и Гент/Терньойзен, от друга страна.
                  
               
                     (2)
                  
                  
                     Гореупоменатите държави членки предложиха преди това на Комисията да продължи Северноморско-Балтийския коридор за железопътен товарен превоз до полско-украинската граница при Медика. Комисията потвърди съответствието на предложението с член 5 от Регламент (ЕС) № 913/2010 и прие Решение за изпълнение (ЕС) 2015/1111 на Комисията (2). Посоченото решение за изпълнение обаче беше изменено с Решение за изпълнение (ЕС) 2017/178 на Комисията (3), в което позоваването на продължаването на Северноморско-Балтийския коридор за железопътен товарен превоз до Медика беше премахнато. С изменението беше отразен фактът, че железопътната инфраструктура между Катовице и Медика няма да започне да функционира преди 2020 г. Тъй като инфраструктурата вече функционира, е целесъобразно да се обмисли отново продължението на Северноморско-Балтийския коридор за железопътен товарен превоз до Медика.
                  
               
                     (3)
                  
                  
                     Комисията разгледа предложенията за продължаване на Северноморско-Балтийския коридор за железопътен товарен превоз до Медика и до пристанищата Гент/Терньойзен и Зеебрюге в съответствие с член 5, параграф 6 от Регламент (ЕС) № 913/2010 и счита, че те са в съответствие с член 5 от регламента.
                  
               
                     (4)
                  
                  
                     По отношение на продължението на коридора за железопътен товарен превоз до Медика съображенията, изложени в Решение за изпълнение (ЕС) 2015/1111, остават в сила.
                  
               
                     (5)
                  
                  
                     Що се отнася до продължаването до пристанищата Зеебрюге и Гент/Терньойзен, предложените за продължението линии вече са част от Северноморско-Средиземноморския коридор за железопътен товарен превоз. Те са част от основната мрежа на трансевропейската транспортна мрежа (Антверпен — Гент — Зеебрюге) и широкообхватната мрежа (Гент — Терньойзен), с ключови изисквания към инфраструктурата като електрификация, 22,5 t натоварване на колоос, 100 km/h скорост и 740 m дължина на влаковата композиция, които вече са частично или изцяло изпълнени от съществуващата инфраструктура.
                  
               
                     (6)
                  
                  
                     Пристанищата Зеебрюге, Гент и Терньойзен са отправна или крайна точка на редица съществуващи редовни железопътни товарни услуги по маршрута на Северноморско-Балтийския коридор за железопътен товарен превоз с произход и местоназначение в Германия, Чехия и Скандинавия (включително по Скандинавско-Средиземноморския коридор за железопътен товарен превоз). Пристанището в Зеебрюге докладва за движение на товарни влакове до множество местоназначения в Съюза, което се подкрепя от факта, че една от основните стоки, транзитиращи през пристанището, са новите превозни средства. Пристанищните органи на Гент и Терньойзен са определили също така потенциала за нов железопътен товарен превоз до Шкопау (Германия) и Оутокумпу (Финландия), както и към трети държави, а именно Китай, като маршрута преминава през Шештокай, Литва.
                  
               
                     (7)
                  
                  
                     Освен това, предложеното продължение дава предимството, че услугите, предоставяни от съществуващото обслужване на едно гише по Северноморско-Балтийския коридор за железопътен товарен превоз, както е посочено в член 13 от Регламент (ЕС) № 913/2010, включително предварително определяне на влаковите маршрути, са налични за операторите на коридори за железопътен товарен превоз, обслужващи пристанищата Зеебрюге и Гент/Терньойзен. Това ще осигури по-голяма прозрачност за кандидатите и би могло да опрости процеса на разпределяне на капацитета, като премахне необходимостта от координиране на някои влакови маршрути с обслужванията на едно гише на другите коридори за железопътен товарен превоз. Продължението до Зеебрюге ще осигури пряк достъп до пристанището, което е важна точка за претоварване за автомобилната промишленост на всички държави членки по протежение на коридора, по-специално Чехия, Германия и Полша.
                  
               
                     (8)
                  
                  
                     Продължението ще допринесе за подобряване на железопътния товарен превоз по Северноморско-Балтийския коридор за железопътен товарен превоз чрез взаимовръзки с морския транспорт.
                  
               
                     (9)
                  
                  
                     В съответствие с член 5, параграфи 5 и 6 от Регламент (ЕС) № 913/2010 при оценката Комисията взе предвид съответните критерии за продължаванията на коридорите за железопътен товарен превоз, посочени в член 4 от същия регламент.
                  
               
                     (10)
                  
                  
                     Мерките, предвидени в настоящия регламент, са в съответствие със становището на комитета, създаден съгласно разпоредбите на член 62 от Директива 2012/34/ЕС на Европейския парламент и на Съвета (4),
                  
               ПРИЕ НАСТОЯЩОТО РЕШЕНИЕ:
         
            Член 1
            Писмата за намерения от 6 декември 2019 г. относно продължаването на Северноморско-Балтийския коридор за железопътен товарен превоз от Антверпен до пристанищата Зеебрюге и Гент/Терньойзен и от Катовице до полско-украинската граница при Медика, изпратени до Комисията от министерствата, отговарящи за железопътния транспорт на Белгия, Германия, Естония, Латвия, Литва, Нидерландия, Полша и Чехия, в които те заедно предлагат маршрута
            Вилхелмсхафен/Бремерхафен/Хамбург/Амстердам/Ротердам/Зеебрюге — Гент (Терньойзен) — Антверпен — Аахен — Хановер/Берлин — Варшава — Тереспол (полско-беларуската граница)/Каунас — Рига — Талин/Фалкенберг — Прага/Вроцлав — Катовице — Медика (полско-украинската граница)
            като основен маршрут за Северноморско-Балтийския коридор за железопътен товарен превоз, са в съответствие с член 5 от Регламент (ЕС) № 913/2010.
         
         
            Член 2
            Адресати на настоящото решение са Кралство Белгия, Федерална република Германия, Република Естония, Република Латвия, Република Литва, Кралство Нидерландия, Република Полша и Чешката република.
         
         
            Съставено в Брюксел на 17 декември 2020 година.
            
               
                  За Комисията
               
               Adina VĂLEAN
               
                  Член на Комисията
               
            
         
         
            (1)  ОВ L 276, 20.10.2010 г., стр. 22.
         
            (2)  Решение за изпълнение (ЕС) 2015/1111 на Комисията от 7 юли 2015 г. относно съответствието на съвместното предложение, внесено от заинтересованите държави членки за продължаване на Северноморско-Балтийския коридор за железопътен товарен превоз, с член 5 от Регламент (ЕС) № 913/2010 на Европейския парламент и на Съвета относно европейска железопътна мрежа за конкурентоспособен товарен превоз (ОВ L 181, 9.7.2015 г., стр. 82).
         
            (3)  Решение за изпълнение (ЕС) 2017/178 на Комисията от 31 януари 2017 г. за изменение на Решение за изпълнение (ЕС) 2015/1111 относно съответствието на съвместното предложение, внесено от заинтересованите държави членки за продължаване на Северноморско-Балтийския коридор за железопътен товарен превоз, с член 5 от Регламент (ЕС) № 913/2010 на Европейския парламент и на Съвета относно европейска железопътна мрежа за конкурентоспособен товарен превоз (ОВ L 28, 2.2.2017 г., стр. 71).
         
            (4)  Директива 2012/34/ЕС на Европейския парламент и на Съвета от 21 ноември 2012 г. за създаване на единно европейско железопътно пространство (ОВ L 343, 14.12.2012 г., стр. 32).